Han er blot 19 år, men mod FC Midtjylland var han iskold i afslutningerne som en gammel Superliga-rotte. Nicklas Helenius sørgede med to mål for, at AaB fik uafgjort i lørdagens Superliga-kamp, og dermed er angriberens sæsontotal nu oppe på fem scoringer. - Lige nu går den ind, når jeg får chancen. Jeg har altid troet på mig selv, og lige nu har jeg fundet en god rytme og en selvtillid, som jeg kører på. Det var dejligt at få to kasser ind, og jeg synes faktisk også, at vi fortjente det ene point, siger Helenius til TV2 Sport. Hans andet mål blev sat ind med bare ti minutter igen. Alligevel mener den unge nordjyde, at AaB kunne have taget tre point. - Vi havde chancerne til at vinde kampen, og jeg synes også, at vi spillede bedre den dem. Men det var vigtigt, at vi ikke tabte kampen, og hvis vi fortsætter sådan her, er jeg sikker på, at sejrene nok skal komme, siger Nicklas Helenius til tv-stationen.

Opsummering:
Nicklas Helenius har lavet fem mål for AaB i efteråret. Den 19-årige angriber rider på en selvtillidsbølge.